CELEX: 32015R0374
Language: hu
Date: 2015-03-06 00:00:00
Title: A Tanács (EU) 2015/374 rendelete ( 2015. március 6. ) a líbiai helyzetre tekintettel korlátozó intézkedések meghozataláról szóló 204/2011/EU rendelet módosításáról

7.3.2015   
            
            
               HU
            
            
               Az Európai Unió Hivatalos Lapja
            
            
               L 64/8
            
         A TANÁCS (EU) 2015/374 RENDELETE
   (2015. március 6.)
   a líbiai helyzetre tekintettel korlátozó intézkedések meghozataláról szóló 204/2011/EU rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 215. cikkére,
   tekintettel a líbiai helyzetre tekintettel hozott korlátozó intézkedésekről szóló, 2011. február 28-i 2011/137/KKBP tanácsi határozatra (1),
   tekintettel az Unió külügyi és biztonságpolitikai főképviselője és az Európai Bizottság együttes javaslatára,
   mivel:
   
               (1)
            
            
               A 204/2011/EU tanácsi rendelet (2) hatályba lépteti a 2011/137/KKBP határozatban foglalt egyes intézkedéseket.
            
         
               (2)
            
            
               Az Egyesült Nemzetek Biztonsági Tanácsa (ENSZ BT) 2014. augusztus 27-én elfogadta a 2174 (2014) sz. ENSZ BT-határozatot, amellyel kiterjesztette az 1970 (2011) sz. ENSZ BT-határozat 22. pontjában és az 1973 (2011) sz. ENSZ BT-határozat 23. pontjában foglalt, a vagyoni eszközök befagyasztására irányuló intézkedések hatályát.
            
         
               (3)
            
            
               A Tanács 2014. október 20-án – a 2174 (2014) sz. ENSZ BT-határozattal összhangban – elfogadta a 2014/727/KKBP határozatot (3), amely lehetővé teszi a 2011/137/KKBP határozat III. mellékletének hatálya alá tartozó, a szankcióbizottság által jegyzékbe vett személyek és szervezetek jegyzékbe vételét. A Tanács a (KKBP) 2015/382 határozatával (4) úgy döntött, hogy a kiegészítő kritériumok hatályát azon személyekre és szervezetekre is kiterjeszti, akik vagy amelyek nem szerepelnek a szankcióbizottság jegyzékében, de megfelelnek ugyanazoknak a kritériumoknak.
            
         
               (4)
            
            
               Ez a módosítás a Szerződés hatálya alá tartozik és a végrehajtásához – különösen annak biztosítása céljából, hogy a gazdasági szereplők azt egységesen alkalmazzák minden tagálllamban – uniós szintű szabályozás szükséges.
            
         
               (5)
            
            
               A 204/2011/EU rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 204/2011/EU rendelet 6. cikke (2) bekezdésének helyébe a következő szöveg lép:
   
      „(2)   A III. melléklet tartalmazza a II. mellékletben nem szereplő azon természetes vagy jogi személyeket, szervezeteket és szerveket,
      
                  a)
               
               
                  akik (amelyek) részt vettek vagy bűnrészesként közreműködtek az emberi jogok líbiai személyek ellen irányuló megsértése elkövetésének elrendelésében, ellenőrzésében vagy más módon történő irányításában, többek között civil lakosságot és létesítményeket érő, légi bombázást is magában foglaló, nemzetközi jogot sértő támadások megtervezésében, parancsba adásában, elrendelésében vagy végrehajtásában való részvétel vagy bűnrészesség által;
               
            
                  b)
               
               
                  akik (amelyek) megsértették az ENSZ BT 1970 (2011) vagy 1973 (2011) sz. határozata vagy e rendelet rendelkezéseit vagy ilyen jogsértésben részt vettek;
               
            
                  c)
               
               
                  akik (amelyek) Líbia békéjét, stabilitását vagy biztonságát veszélyeztető tevékenységekben vesznek részt vagy ilyen tevékenységeket támogatnak, vagy akadályozzák, illetve veszélyeztetik a sikeres politikai átmenet megvalósítását Líbiában, többek között az alábbiak által:
                  
                              i.
                           
                           
                              az alkalmazandó nemzetközi emberi jogi normákat vagy a nemzetközi humanitárius jogot sértő tevékenységek vagy emberi jogi visszaélésnek minősülő tevékenységek tervezése, irányítása vagy elkövetése Líbiában;
                           
                        
                              ii.
                           
                           
                              a líbiai repülőterek, vasúti vagy buszpályaudvarok vagy tengeri kikötők elleni, vagy a líbiai állam intézményei vagy infrastruktúrája elleni, vagy a Líbia területén lévő külképviseletek elleni támadások tervezése, irányítása vagy elkövetése;
                           
                        
                              iii.
                           
                           
                              támogatás nyújtása fegyveres csoportok vagy bűnszövetkezetek számára a nyersolaj vagy bármely más természeti erőforrás Líbiában való jogellenes kiaknázása révén; vagy
                           
                        
            
                  d)
               
               
                  akik (amelyek) a II. vagy III. mellékletben felsorolt természetes vagy jogi személyek, szervezetek vagy szervek érdekében, nevében vagy utasítására járnak el, vagy ezek tulajdonában vagy ellenőrzése alatt álló természetes vagy jogi személyek, szervezetek vagy szervek.”
               
            
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. március 6-án.
      
         
            a Tanács részéről
         
         
            az elnök
         
         K. GERHARDS
      
   
   
      (1)  HL L 58., 2011.3.3., 53. o.
   
   
      (2)  A Tanács 204/2011/EU rendelete (2011. március 2.) a líbiai helyzetre tekintettel korlátozó intézkedések meghozataláról (HL L 58., 2011.3.3., 1. o.).
   
      (3)  A Tanács 2014/727/KKBP határozata (2014. október 20.) a líbiai helyzetre tekintettel hozott korlátozó intézkedésekről szóló 2011/137/KKBP határozat módosításáról (HL L 301., 2014.10.21., 30. o.).
   
      (4)  A Tanács (KKBP) 2015/382 határozata (2015. március 6.) a líbiai helyzetre tekintettel hozott korlátozó intézkedésekről szóló 2011/137/KKBP határozat módosításáról (Lásd e Hivatalos Lap 38. oldalát).